b'\n_START_ARTICLE_\nJames Japp\n_START_SECTION_\nJapp som figur\n_START_PARAGRAPH_\nInspector Japp deltager i de fleste romaner og noveller, hvor Arthur Hastings er fort\xc3\xa6ller og optr\xc3\xa6der ligesom denne kun sj\xc3\xa6ldent efter 1937. Hastings m\xc3\xb8der Japp for f\xc3\xb8rste gang i De l\xc3\xa5sede d\xc3\xb8re, men det fremg\xc3\xa5r af denne roman, at Poirot allerede i 1904 havde samarbejdet med politikommis\xc3\xa6ren. Japp har ogs\xc3\xa5 en rolle i enkelte sager, bl.a. ved opklaringen af Mord i sm\xc3\xb8gen, hvor Hastings ikke deltager i jagten p\xc3\xa5 forbryderen._NEWLINE_Mens Poirots funktion i Christies romaner fortrinsvis best\xc3\xa5r i at finde den logiske l\xc3\xb8sning p\xc3\xa5 en kriminalg\xc3\xa5de, er det Japp som indsamler de n\xc3\xb8dvendige beviser mod gerningsm\xc3\xa6ndene. Samarbejdet mellem dem foreg\xc3\xa5r i de fleste tilf\xc3\xa6lde efter samme m\xc3\xb8nster. Japp stiller Scotland Yards eksperter til r\xc3\xa5dighed og finder de fysiske spor, mens Poirot ved hj\xc3\xa6lp af sine "sm\xc3\xa5 gr\xc3\xa5 celler" opklarer sagen. Japp viser sig her som en grundig og noget fordomsfuld politimand, hvis forhastede konklusioner Poirot ofte tilbageviser. _NEWLINE_Politikommis\xc3\xa6ren har en t\xc3\xb8r, ind imellem malplaceret humor, som kommer til udfoldelse, n\xc3\xa5r Poirot udfordrer hans logiske sans.  I flere plots opbygger de dog ogs\xc3\xa5 en form for venskab, og Poirot l\xc3\xa6rer ham bl.a. at s\xc3\xa6tte pris p\xc3\xa5 det franske k\xc3\xb8kken, i strid med den typiske engl\xc3\xa6nders smag.\n_START_SECTION_\nJapp som tv-figur\n_START_PARAGRAPH_\nI tv-serien Agatha Christie\xe2\x80\x99s Poirot spiller Philip Jackson rollen som Inspector Japp. Han er ogs\xc3\xa5 p\xc3\xa5 rollelisten i en del filmatiseringer, hvor personen ikke indgik i romanforl\xc3\xa6gget. I serien deltager han i 38 episoder, indspillet fra 1989 til 2001. P\xc3\xa5 sk\xc3\xa6rmen er han en langt mere afrundet personlighed end i b\xc3\xb8gerne.'